Bɔ nsɛm yi tie: 
https://akannews.com/storage/2022/10/akan-news-nana-agradaa.mp3
Mokae sɛ ɔkɔmfobaa bi sɔree wɔ Ghana a ne ho asɛm trɛɛ ɔman no mu nyinaa? N’akɔm no akyi ɔde bɛtoo dwa sɛ afei Onyankopɔn ato nsa afrɛ no sɛ ɔmmɛsom no na ɔnnye akra mma no. Aane, edin a worebɔ no wo tirim no ara na mereka ho asɛm. Mekyerɛ Evangelist Patricia Oduro Koranteng a dodoɔ no ara nim no sɛ Nana Agradaa no.
Ɛnkyɛɛ biara na apolisifoɔ nsa sɔɔ maame yi mu. Wɔkyerɛ mu a, apoobɔ a na Nana Agradaa de di dwuma gye ɔmamfoɔ sika firi wɔn ho no, wasane de aduru n’asɔrefie seesei nso. Wɔsusu sɛ Nana Agradaa abɔ n’asɔre mma no apoo, berɛ a ɔsee wɔn sɛ wɔmfa wɔn sika a wɔwɔ no mmra na ɔnyɛ no mmɔho mma wɔn, na ɔgyee wɔn sika nanso wamfa biribiara amma wɔn bio no. Wei na ɛmaa apolisifoɔ hwehwɛɛ maame yi de no kɔtoo afiase. N’asafo mma no kyerɛɛ wɔn nsɛm mu sɛ wɔn Sɔfomaame a wɔfrɛ no Mama Pat yi maa wɔn awerɛhyɛmu sɛ wɔde wɔn sika a ɛwɔ wɔn ho no ba a, ɔbɛbɔ ho ama wɔn. Wei maa wɔnyaa ne mu gyidie, wɔde wɔn ho sika kokɔeɛ nanso wɔante ne nka bio. Nsɛm wei ho na Mama Pat buaa wɔn sɛ wamfa nnaadaa kwan so ammɔ obiara apoo, mmom sika a n’asafo mma no de baeɛ no nyinaa yɛ afɔdeɛ a ɛfiri wɔn ankasa akoma mu.
Nana Agradaa afiaseda yi ho na Serwaa Amihere, GhOne Tv Nsɛmtwerɛni kɛseɛ a wagye din yie no kyerɛɛ n’adwene wɔ Twitter so sɛ ɔnhunuu biribiara a ɛkyerɛ sɛ Agradaa di fɔ. Ɔde too dwa wɔ ne nsɛm mu sɛ, “Na menni asɔrefie hɔ, nanso mapɛ ɛho  oyikyerɛ ahwɛ ne nyinaa. Deɛ ɔkaeɛ de too nsa frɛɛ dɔm wɔ n’asɔrefie hɔ ara ne sɛ na ɔwɔ kane sika ɔpepepem mmiɛnsa a na ɔrebɛkyɛ no anadwo no nyinaa.”
“Berɛ a apɛsire no hyɛɛ aseɛ no, ɔsee asafo mma no sɛ wɔmmɔ afɔdeɛ mma Awurade. Wɔn mu dodoɔ no ara ammɔ afɔdeɛ no.”
“Nokorɛ no ne sɛ, ɔbobɔɔ sika ahodoɔ bi din nanso nnipa no mu kakra bi na kɔeɛ, wei maa no tee so baa fam koraa. Ɔka kyerɛɛ wɔn sɛ ɛnam sɛ wɔmpɛ sɛ wɔbɛyi sika biara nti, wɔnhwɛ na obi nya sika no mu fa kɛseɛ a anyɛ wɔn nwanwa.”
Ɔsane toaa n’adwenkyerɛ no so bisaa sɛ adanseɛ bi wɔ hɔ a ɛkyerɛ pefee sɛ Nana agradaa see n’asafo mma no sɛ ɔbɛbɔ wɔn sika ho ama wɔn anaa?
Ɔkaa no dennen so sɛ wɔakyere Mama Pat a, ɛnneɛ ɛtwa sɛ wɔkyere asɔfoɔ ahodoɔ ne ɔsom mu mpanimfoɔ a wɔwɔ Ghana no mu pii nso bi.
Serwaa nam n’adwenkyerɛ ne ne nsɛmmisa a ɔdaa no adi wɔ Twitter so no rekyerɛ sɛ ɔnhunuu biribiara a ɛdi adanseɛ sɛ kwaadu a wɔde abɔ Nana Agradaa yi yɛ nokorɛ. Afei nso dwuma a ɔdii wɔ asɔrefie hɔ a wɔsusu sɛ ɛyɛ apoobo no nti na wɔakyere no ato koko mu deɛ a, ɛnneɛ ɛtwa sɛ wɔkyere afoforɔ binom nso saa ara ɛfiri sɛ dwuma korɔ no ara na wɔn nso di.
